Frank Aaen (EL), 2005-06-15:
Statsministeren har brugt hele dagen på at fortælle, hvor gode de er i regeringen.
Hvor er jeg bare god.
Men samtidig undergraver regeringens amerikanske partner de mest fundamentale menneskerettigheder i Abu Ghraib og andre fangelejre, hvor fanger ikke bare mishandles, men dør i fangenskab.
Vi har et land, USA, som har et hemmeligt CIA-flyselskab, der også hen over dansk område flyver mistænkte fanger rundt til forskellige lande, hvor de kan underkastes tortur.
Vi har et USA, der afviser at lukke Guantanamo, selv om denne lejr strider mod international ret, og vi har lige hørt Amnesty International aflevere en sønderlemmende kritik af USA's blåstempling af tortur.
Men statsministeren vil ikke kritisere sin gode ven, George Bush.
Vi taler så godt sammen, fortæller statsministeren pressen.
Statsministeren har brugt hele dagen på at fortælle, hvor gode de er i regeringen.
Hvor er jeg bare god.
Imens er statsministerens nyliberale ønskeforfatning faldet med et brag, faldet, fordi franskmænd siger nej til den nyliberale politik og den sociale dumping, som USA og statsministeren står for.
EU's dybe krise kalder på en folkelig debat om, hvilket Europa vi ønsker at leve i, men statsministeren klapper i som en østers og lukker debatten inde i Ministerrådets lokaler i Bruxelles.
Statsministeren lader som ingenting, mens der er brug for en debat om et andet Europa.
Statsministeren tager ikke det klare budskab fra det franske nej alvorligt.
Statsministeren har brugt hele dagen på at fortælle, hvor gode de er i regeringen.
Hvor er jeg bare god.
Imens fortsætter kaos i Irak, som statsministeren har et stort medansvar for.
Hver dag dør irakere og amerikanske soldater i stort tal, arbejdsløsheden er tårnhøj, den sociale nød katastrofal, på andet år mangler irakerne vand og elektricitet.
100.000 er døde, men statsministeren siger bare, at det går godt.
Statsministeren har brugt hele dagen på at fortælle, hvor gode de er i regeringen.
Hvor er jeg bare god.
Men regeringens integrationspolitik er en fiasko.
Sociale modsætninger vokser, tusinder af indvandrere står uden arbejde og uden udsigt til at få et arbejde.
I stedet må de leve i dyb fattigdom som følge af regeringens såkaldte starthjælp.
Regeringen straffer, men tager ikke de nødvendige skridt til at skabe job til alle.
Statsministeren vil hellere give den som machomand, som giver højere straffe, end at han vil sikre, at unge indvandrere får et arbejde og bliver en del af vort samfund.
Statsministeren tager ikke sit ansvar alvorligt.
Statsministeren har brugt hele dagen på at fortælle, hvor gode de er i regeringen.
Hvor er jeg bare god.
Imens bliver der ikke skabt sikkerhed for dem, der fyres, og som er truet af globaliseringen.
Regeringen kom med flotte ord, men gør ikke noget for dem, der fyres og trues af fyringer i Nordjylland, på Lolland, i udkantsområderne.
Statsministeren lader som ingenting, støtter tilmed de direktiver, som bruges til at sætte international løndumping i system og skære i den ulandsbistand, der skulle hjælpe verdens fattigste til et bedre liv.
M052S45904731KAJE.FM.FM Page 4724 Tuesday, November 8, 2005 4:29 PM
Statsministeren tager ikke sit ansvar for en retfærdig global udvikling alvorligt.
Statsministeren siger bare: Ih, hvor det går, hvor er jeg god, imens problemerne i verden hober sig op.